text: Lystfisker fandt stjålet alterkalk under søndagens fisketur
  25 februar 2018 kl. 19.18
  Dagens fangst i Alssund - en alterkalk i sølv. Det var, hvad en lystfisker også kunne trække op af vandet. Det viser sig, at kalken blev stjålet fra en kirke tidligere i år.
  
  Bjørn Pedersen, vagtchef, Syd- og Sønderjyllands Politi: " Der står Asserballe Kirke i bunden af alterkalken, så det er den, som tidligere på året blev stjålet fra kirken."
  En lystfisker fik sig en noget anderledes fangst på søndagens fisketur i Alssund.
  Fiskeren fik nemlig øje på noget glimtende sølv i vandet, og da han fik det fisket op, viser det sig at være en værdifuld alterkalk i sølv, som blev stjålet i begyndelsen af året fra Asserballe Kirke ved Augustenborg på Als.
  - Der står Asserballe Kirke i bunden af alterkalken, så det er den, som tidligere på året blev stjålet fra kirken, siger vagtchef Bjørn Pedersen til TV SYD.
  Der mangler stadig tyvekoster
  Ved tyveriet i Asserballe Kirke blev der ud over alterkalken, som vinen servers i under altergang, også stjålet alle 37 alterbægere, disken, som alterbrødet ligger på, oblatdåsen, som brødet ligger i, og dåbskanden. Alt sammen lavet i sølv, og noget som kirken fik i gave tilbage i 1967.
  Sagen ligger hos lokalpolitiet i Sønderborg, som nu vil kigge nærmere på stedet, hvor kalken blev fundet, siger Bjørn Pedersen.
  
  